Munsyi Jurnal Pengajian Sejarah [eISSN 3036-0234] is a journal that encourages academic debate among scholars, academics, researchers and students. This journal seeks to cover all aspects of history, prehistory and history education. All themes related to history, prehistory and history education are covered in this journal without geographical and chronological boundaries. Articles, reviews, notes address contemporary issues, concerns, policies and practice, drawing upon those themes are also welcome. This journal is published twice a year (June & December) in electronic form. Article contributions are welcome from scholars, academics, researchers and students from various institutions, based on the results of organized studies and research. MUNSYI supports Open Access. The electronic full text version of the journal is available Free of Charge (FOC).
Pejabat Karang Mengarang, UPSI, MALAYSIA
Perkembangan Penanaman Padi di Kelantan (1970-1990)
Kajian ini bertujuan untuk mengkaji sejarah perkembangan penanaman padi di Kelantan dari tahun 1970 hingga 1990. Fokus kajian ini adalah untuk menganalisis perkembangan padi dan faktor perkembangan kerana ia merupakan tanaman utama di Kelantan pada ketika itu. Kajian ini menggunakan kaedah kualitatif yang melibatkan kritikan, pentafsiran dan penulisan sejarah. Sumber primer diperoleh daripada Jabatan Pertanian Negeri Kelantan, dan Arkib Negara Malaysia cawangan Kelantan. Selain itu, sumber daripada temu bual juga turut digunakan. Sumber sekunder pula terdiri daripada jurnal, buku, majalah, dan tesis yang diperoleh dari perpustakaan dan juga di atas talian. Hasil kajian mendapati bahawa berlaku perkembangan yang signifikan sepanjang tempoh perlaksanaan Dasar Ekonomi Baru (DEB). Ia ditandai dengan pengenalan penanaman padi dua kali setahun. Kesan daripada penanaman padi dua kali setahun tersebut menyebabkan corak pertanian di Kelantan mengalami perubahan dan perkembangan yang pesat. Selain itu, penanaman padi dipengaruhi oleh perubahan cuaca dan serangan serangga perosak. Namun dalam kes di Kelantan, masalah serangga agak kecil jika dibandingkan dengan ancaman hujan lebat dan banjir. Kajian ini menunjukkan perkembangan pertanian sangat dipengaruhi oleh cuaca dan tindakan untuk menyelamatkan hasil tanaman padi hanya akan berkesan jika kaedah untuk mengatasi ancaman bencana alam seperti banjir dapat dilakukan dengan baik.
Copyright (c) 2025 Fakhrul Azeem Ismail @ Abdul Rahman https://creativecommons.org/licenses/by-nc-sa/4.0
Pembangunan tanah Felcra di Perak, 1970-1995
Makalah ini mengkaji sejarah perkembangan rancangan tanah FELCRA di Perak mulai 1970-1995. Ia turut membincangkan program pembangunan tanah yang dijalankan oleh FELCRA di negeri berkenaan. Kajian ini menggunakan metodologi sejarah dengan pendekatan kualitatif yang melibatkan empat peringkat penyelidikan, iaitu heuristik, kritik sumber, pentafsiran dan penulisan sejarah. Sumber primer diperoleh daripada Arkib Negara Malaysia, Kuala Lumpur, serta Hansard Parlimen Malaysia yang diakses melalui laman sesawang rasmi Parlimen Malaysia. Hasil kajian menunjukkan bahawa FELCRA memainkan peranan penting dalam pembangunan tanah luar bandar di Perak melalui pelaksanaan beberapa program utama seperti pemulihan tanah, Rancangan Tanah Pinggir, Rancangan Tanah Belia dan Projek Penyusunan Semula Kampung-Kampung (PPSK). Pelaksanaan program-program ini telah menyumbang kepada peningkatan taraf hidup masyarakat luar bandar, khususnya kaum Melayu, dari segi ekonomi dan sosial. Selain memperkukuh ekonomi peserta melalui aktiviti pertanian yang lebih terancang, pembangunan yang dilaksanakan turut membawa kepada perkembangan sosial seperti penyediaan kemudahan pendidikan, perkhidmatan kesihatan serta penambahbaikan sistem perhubungan dan komunikasi.Walau bagaimanapun, kajian ini mempunyai keterbatasan kerana hanya memfokuskan kepada tempoh masa dan program tertentu, tanpa membincangkan program lain yang dilaksanakan oleh FELCRA di Perak seperti Projek Pembangunan Pertanian Bersepadu (IADP) dan Pembangunan Kampung Secara In-Situ. Oleh itu, kajian lanjutan dicadangkan bagi memberikan gambaran yang lebih menyeluruh tentang peranan FELCRA dalam pembangunan sosioekonomi luar bandar di negeri Perak.
Copyright (c) 2025 Mohammad Ariff Mohd Noor https://creativecommons.org/licenses/by-nc-sa/4.0
Munsyi Jurnal Pengajian Sejarah keluaran Jun 2025 menerbitkan enam artikel dalam tema sejarah lokal dan sejarah ekonomi. Pihak jurnal percaya bahawa semua artikel dalam keluaran ini mempunyai maklumat sejarah baharu yang menarik untuk semua peminat sejarah. Keluaran kali ini menerbitkan artikel berkenaan tiga tokoh dari tiga bidang berbeza iaitu ketenteraaan, kraf dan politik. Mereka menyumbang jasa yang besar dan tidak ternilai kepada negara. Tiga tokoh berkenaan adalah Micheal Riman anak Bugat (1952-2023), Mohd Ariffin bin Wook (1949-Kini) dan Ishak Haji Muhammad (Pak Sako, 1909-1991). Selain itu, sejarah PERKIM sebagai salah sebuah persatuan yang signifikan dalam sejarah dakwah di Malaysia juga dimuatkan dalam keluaran ini. Dua artikel berkenaan ekonomi menyentuh kesan kemelesetan sepanjang 1929-1939 dan kawalan inflasi di Malaysia pada 1980-1990. Jelasnya semua artikel ini mengulas sejarah Malaysia dalam tempoh yang berbeza.
Copyright (c) 2025 Nazirah Lee https://creativecommons.org/licenses/by-nc-sa/4.0
Book Review: The Ottomans a Cultural Legacy
The Ottomans: A Cultural Legacy by Diana Darke presents the Ottoman as a multidimensional civilization, encompassing political, administrative, cultural, intellectual, scientific, and everyday life practices. Darke challenges conventional portrayals of the Ottomans as rigid and militaristic, highlighting the experiences of both Muslims and non-Muslims within a diverse and inclusive society. While the book advances striking arguments, this review focuses specifically on issues related to religious tolerance and the status of women. This paper suggests that Darke does not fully examine the influence of Islamic principles as a foundational element shaping the Ottoman prior to the nineteenth century. The overlooks on the role of Islamic principles in governance and the formation of the cosmopolitan character of the Ottoman state, reduces the depth of its historical analysis. Despite this limitation, the book offers a compelling reinterpretation of Ottoman history from a fresh perspective. Overall, the book underscores that openness and engagement with diversity were essential for sustaining social welfare and communal harmony, offering valuable insights for contemporary plural societies.
Naratif Sejarah dalam Filem : Kajian Kes kepada Filem Bukit Kepong (1981)
Filem Bukit Kepong menggabungkan unsur sejarah dan seni. Kajian ini membandingkan naratif sejarah dalam filem Bukit Kepong (1981) dengan naratif yang berasaskan kepada sumber primer dalam sejarah. Kajian ini menggunakan pendekatan kualitatif dengan menganalisis sumber yang terdapat di dalam koleksi Arkib Negara Malaysia, Kuala Lumpur dan filem Bukit Kepong yang terdapat di atas talian. Kajian ini mendapati bahawa filem Bukit Kepong tidak sepenuhnya menghidangkan maklumat sejarah seperti yang terdapat sumber primer kerana ia lebih memfokuskan kepada elemen dramatik dan heroisme untuk menarik emosi penonton. Beberapa aspek penting dalam sejarah seperti strategi dan motivasi komunis serta kesan jangka panjang serangan kurang diberikan penekanan di dalam filem. Kajian juga mendapati bahawa filem berfungsi sebagai medium untuk menanam semangat patriotisme dalam kalangan penonton dan tidak menekankan kepada aspek rekonstruksi sejarah yang berasakan ketepatan fakta. Kajian ini mendapati bahawa titik keseimbangan di antara elemen seni dan ketepatan sejarah perlu diberi perhatian kerana filem mempunyai kesan yang besar dalam khalayak. Penceritaan sejarah di dalam filem perlu tepat walaupun ia tidak menghidangkan keseluruhan maklumat sejarah yang berkaitan. Ketepatan maklumat adalah perkara yang paling penting untuk diberika perhatian kerana filem yang mengandungi unsur sedemikian akan menyebabkan khalayak salah faham berkenaan sejarah negara. Bagaimanapun, penghasilan filem berasaskan sejarah adalah usaha murni yang perlu dihargai kerana ia menjana minat terhadap sejarah itu sendiri.
Copyright (c) 2025 Muhammad Amir Imran Rohaizat https://creativecommons.org/licenses/by-nc-sa/4.0
Kawalan Inflasi di Malaysia (1980–1990): Satu Analisis Sejarah
Kajian ini bertujuan untuk menelusuri sejarah berkenaan kawalan inflasi di Malaysia pada tahun 1980 sehingga 1990. Kerajaan memainkan peranan besar dalam mengawal masalah ini dari terus meningkat dengan menggunakan instrumen kewangan seperti menaikkan nisbah rizab berkanun dan kadar faedah. Selain itu, kerajaan juga melakukan beberapa langkah lain seperti menurunkan kadar cukai, kawalan harga serta pemberian subsidi bagi meningkatkan kesejahteraan masyarakat. Metodologi yang digunakan dalam kajian ini adalah metodologi sejarah yang berasaskan pendekatan kuatitatif. Sumber primer dan sekunder digunakan secara meluas dan dijadikan sebagai asas kepada keseluruhan perbincangan yang dikemukakan. Hasil kajian menunjukkan masalah inflasi di Malaysia dikawal melalui peranan Bank Negara Malaysia yang melaksanakan dasar kewangan yang sesuai mengikut keadaan semasa ekonomi negara. Selain itu penggunaan harga subsidi bagi barangan asas harian, penurunan kadar cukai dan kawalan harga barang turut menyumbang dalam menangani tekanan inflasi. Pendokumentasikan maklumat sejarah berkenaan kawalan inflasi di Malaysia pada tahun 1980 hingga 1990 memberikan gambaran berhubung sejauhmana keberkesanan tindakan dan pendekatan yang dilaksanakan sepanjang tempoh kajian. Ia diharapkan boleh dijadikan panduan oleh semua pihak berkaitan dalam menangani masalah yang serupa pada masa akan datang.
Copyright (c) 2025 Nonaina Mat https://creativecommons.org/licenses/by-nc-sa/4.0
Perkembangan Industri Pelancongan di Malaysia
Kajian ini menilai perkembangan industri pelancongan yang merupakan salah satu penyumbang utama kepada perkembangan ekonomi negara Malaysia bermula dari tahun 1986 sehingga kini. Pengisytiharan dan penganjuran program Tahun Melawat Malaysia pada tahun 1990 dan 1994 adalah salah satu usaha terbesar pernah dilakukan oleh pihak kerajaan untuk memajukan industri pelancongan di negara Malaysia. Kesan perkembangan industri pelancongan turut dilihat melalui wujudnya penawaran peluang pekerjaan dan jumlah gunatenaga dalam bidang pelancongan kepada penduduk setempat. Metodologi yang digunakan adalah metodologi sejarah berasaskan pendekatan kualitatif. Sumber primer dan sekunder digunakan secara meluas dalam kajian ini dan dijadikan asas kepada keseluruhan perbincangan yang dikemukakan. Sumber primer terdiri daripada laporan rasmi serta akhbar yang kebanyakkannya diperoleh daripada Arkib Negara Malaysia. Manakala, sumber sekunder pula terdiri daripada buku, dan bahan dari laman sesawang. Hasil kajian menunjukkan pelancongan berkembang sepanjang tahun 1986 hingga 2000 ekoran daripada hubungan kerjasama dengan Singapura, penganjuran program Tahun Melawat Malaysia dan peranan sebagai tuan rumah kepada Persidangan Persatuan Pelancongan Pasifik (PATA) dan penambahan jaringan pengangkutan. Perkembangan industri pelancongan di Malaysia berjaya mengatasi masalah kemiskinan tegar dan masalah pengangguran di negara Malaysia. Pemahaman kepada sejarah perkembangan industri pelancongan pada tahun 1986 hingga 2000 memberikan gambaran ringkas kepada perkembangan sejarah ekonomi di Malaysia sepanjang tempoh kajian.
Persidangan Persatuan Pelancongan Pasifik
Copyright (c) 2025 Nurashikin Che Mohd Petri https://creativecommons.org/licenses/by-nc-sa/4.0
Pak Sako dalam arena Politik selepas Merdeka
Makalah ini meneliti penglibatan Ishak Haji Muhammad atau lebih dikenali sebagai Pak Sako dalam Parti Buruh Malaya (PBM) dan Socialist Front (SF) sepanjang tahun 1957 hingga 1965, iaitu satu fasa penting dalam sejarah politik pasca kemerdekaan Tanah Melayu. Kajian ini memberi tumpuan kepada peranan Pak Sako sebagai pemimpin nasionalis kiri yang mengangkat gagasan sosialisme sebagai asas perjuangan politik, serta usahanya memartabatkan agenda kelas pekerja merentas batas kaum. Melalui analisis terhadap perkembangan PBM, pembentukan Socialist Front, serta respons politik terhadap isu-isu yang berkaitan. Artikel ini menilai sumbangan dan cabaran yang dihadapi Pak Sako sebagai aktor politik. Selain menggunakan sumber primer seperti laporan akhbar Berita Harian, The Straits Times dan rekod pilihan raya, artikel ini turut meneliti dinamika dalaman PBM dan SF yang akhirnya membawa kepada kemerosotan gerakan kiri di Tanah Melayu. Hasil kajian menunjukkan bahawa keterlibatan Pak Sako bukan sahaja memperkukuh suara nasionalisme kiri, tetapi turut mencerminkan konflik dan perubahan landskap politik yang lebih luas dalam konteks pembinaan negara bangsa pasca Merdeka.
Copyright (c) 2025 Mohd Asrul Kassim https://creativecommons.org/licenses/by-nc-sa/4.0
Mohd Ariffin bin Wook Tokoh Pertukangan Perak di Kelantan
Makalah ini berkisar tentang salah seorang tokoh pertukangan perak yang terkenal di Kelantan, iaitu Encik Mohd Ariffin bin Wook. Beliau merupakan seorang tukang perak yang berpengalaman lebih empat dekad dalam bidang ini dan dikenali kerana kemahirannya menghasilkan barangan perak tradisional yang halus buatannya. Melalui kajian ini, perbincangan akan difokuskan kepada latar belakang beliau sebagai tokoh warisan, pengiktirafan yang diterima sepanjang kerjaya serta pelbagai cabaran yang telah dihadapinya dalam usaha mempertahankan seni pertukangan perak di Kelantan. Pemilihan tokoh ini dibuat berdasarkan sumbangannya yang signifikan dalam bidang pertukangan, khususnya dari segi pewarisan ilmu, pencapaian di peringkat negeri dan kebangsaan serta peranannya dalam memartabatkan seni kraf perak sebagai aset budaya yang bernilai tinggi. Pendokumentasian tokoh ini penting kerana ia memberikan gambaran yang lebih dekat terhadap realiti kehidupan seorang pengamal warisan tradisi yang masih aktif berkarya dalam suasana persekitaran yang semakin mencabar.
Copyright (c) 2025 Aida Farhanah Zainal A'sri https://creativecommons.org/licenses/by-nc-sa/4.0
Gerakan Missionary dalam Kalangan Orang Asal Pahang, 1970-1980
Kajian ini bertujuan untuk menilai gerakan missionari Kristian dalam kalangan Orang Asal di Pahang 1970-1980. Fokus kajian ini adalah untuk menganalisis kesan gerakan missionari Kristian terhadap Orang Asal di Pahang, 1970-1980. Kajian ini telah menggunakan metodologi sejarah dengan menggunakan pendekatan kualitatif. Kajian ini menggunakan sumber primer yang diperoleh daripada Arkib Negara Malaysia dan Gereja Saint Thomas Kuantan Pahang. Sumber kedua pula terdiri daripada buku, jurnal dan tesis yang diperoleh daripada Perpustakaan Tuanku Bainun, UPSI. Kajian ini juga menggunakan sumber temubual dan sumber tertier untuk meningkatkan kefahaman mengenai kajian. Semua sumber tersebut telah dinilai mengikuti proses kritikan sejarah untuk memastikan kesahihan maklumat. Hasil kajian ini menunjukkan bahawa, gerakan missionary Kristian telah melaksanakan pelbagai tindakan dari segi agama, infrastruktur, pendidikan dan ekonomi. Kesimpulan daripada kajian ini adalah perkembangan gerakan missionari Kristian yang berlaku dalam kalangan Orang Asal telah memberikan kesan kepada Orang Asal dan gerakan missionari itu sendiri.
Copyright (c) 2025 Sri Gayathri Kalidasan https://creativecommons.org/licenses/by-nc-sa/4.0
Dakwah dan Kebajikan: Peranan PERKIM dalam Membantu Pelarian dan Warganegara Asing di Malaysia, 1976–1986
Kajian ini bertujuan untuk mendokumentasikan peranan Pertubuhan Kebajikan Islam Malaysia (PERKIM) dalam memberikan bantuan kebajikan khususnya sepanjang tempoh tahun 1976-1986. Objektif kajian ialah untuk menganalisis penglibatan PERKIM dalam menguruskan bantuan kebajikan kepada warganegara asing khsusunya pelarian Kemboja. Kajian menggunakan metodologi kajian sejarah dengan pendekatan kualitatiff yang mengandungi empat peringkat penyelidikan iaitu heuristik, kritik, penafsiran dan penulisan sejarah. Sumber primer diperoleh daripada Arkib Negara Malaysia, Perpustakaan Negara Malaysia, Handsard parlimen serta akhbar. Sumber sekunder pula diperoleh daripada jurnal, buku dan tesis. Semua sumber melalui proses kritikan sumber bagi memastikan kesahihan sumber maklumat tersebut. Hasil kajian menunjukkan memainkan peranan dalam sepanjang tempoh kajian ini, PERKIM terlibat dalam menghulurkan bantuan kepada pelarian dari Kemboja. Selain itu PERKIM juga memberi bantuan pendidikan kepada warga asing dari benua Afrika dan Korea. Bantuan PERKIM lazimnya berkait rapat dengan tujuan utama pertubuhan ini iaitu dakwah dan bantuan kepada golongan mualaf. PERKIM menjadi sebuah medium yang bukan sahaja membantu umat Islam, malah mempunyai hubungan yang rapat dengan negara luar yang menyalurkan bantuan untuk PERKIM merealisasikan visi dan misinya.
Copyright (c) 2025 Nuraisya Hanim Ab Ghafar https://creativecommons.org/licenses/by-nc-sa/4.0
Komoditi getah semasa zaman kemelesetan ekonomi dunia di Kedah,1929 – 1939
Kajian ini berkisar tentang Komoditi Getah Semasa Zaman Kemelesetan Ekonomi Dunia di Kedah pada tahun 1929 sehingga 1939. Kajian ini bertujuan untuk mengkaji kemajuan ekonomi pertanian getah di Kedah dalam tempoh zaman kemelesetan dalam tahun 1929 sehingga tahun 1939. Fokus kajian ini adalah untuk menganalisis pengaruh kemelesetan ekonomi terhadap kehidupan sosial masyarakat Kedah. Kajian ini menggunakan pendekatan kualitatif dalam menganalisis dan mentafsir maklumat sebelum membuat penulisan sejarah. Perbincangan di dalam penulisan ini adalah berasaskan sumber primer dan sumber sekunder yang diperolehi daripada laman web berautoriti seperti Singapore Government Agency Website, National Archives of Australia dan Online Finding Aid (OFA), Perpustakaan Tunku Bainun, UPSI, Perpustakaan Negara, Kuala Lumpur, Arkib Negara cawangan Kedah/Perlis dan Arkib Pusat, Kuala Lumpur. Dapatan kajian menunjukkan kemelesetan ekonomi dunia menyebabkan ketidakstabilan perkembangan getah di negeri Kedah. Kemelesetan ini memberikan kesan langsung dan tidak langsung bukan sahaja terhadap industri getah tetapi juga terhadap kehidupan sosial masyarakat. Kajian ini diharapkan dapat memberikan sumbangan pengetahuan baru dan mengisi jurang kajian berkaitan perkembangan getah di Kedah dan kesannya pada zaman kemelesetan ekonomi dunia.
Copyright (c) 2025 Muhammad Irfan Imannullah Mohamad Zakir https://creativecommons.org/licenses/by-nc-sa/4.0
Mejar KM (B) Micheal Riman Anak Bugat (1952-2023)
Kajian ini berkisar tentang latar belakang Micheal Riman anak Bugat dan melihat perkembangan penglibatan beliau dalam ketenteraan dari tempoh 1952 sehingga 2023. Ia merujuk kepada penglibatan beliau dalam ketenteraan yang dibahagikan kepada dua peringkat iaitu sebelum dan selepas tahun 1979. Ketika era pertama (sebelum tahun 1979), beliau terlibat secaralangsung dalam operasi memerangi komunis di hutan sebelum berkhidmat di bidang pengurusan pentadbiran ketenteraan (selepas tahun 1979). Perbincangan di dalam kajian ini berasaskan kepada sumber primer yang diperolehi di Arkib Negara Malaysia Kuala Lumpur dan cawangan Kuching, Kem Terendak Melaka, Kementerian Pertahanan Negara. Maklumat juga diperolehi daripada dokumen peribadi tokoh serta temu bual dengan waris dan rakan sekerja tokoh. Sumber sekunder turut digunakan dalam kajian ini. Micheal Riman menyumbang kepada keselamatan negara melalui pertempuran di hutan dan kemudiannya menyumbang jasa bakti melalui pengurusan pentadbiran tentera setelah mengalami kecederaan pada 1979. Jelasnya, sumbangan dan jasa bakti seseorang anggota tentera bukan hanya terhad dalam medan pertempuran tetapi juga dalam bidang pengurusan dan pentadbiran.
Copyright (c) 2025 Doreen Chong Ee https://creativecommons.org/licenses/by-nc-sa/4.0
MUNSYI: Jurnal Pengajian Sejarah keluaran Disember 2024 menerbitkan lima artikel yang membincangkan berbagai sudut dalam perkembangan sejarah di Malaysia sejak abad ke-16 sehingga abad ke-20. Secara umumnya, ia menyentuh tentang sumber sejarah, persempadanan dan juga sejarah sosial yang berkaitan dengan masyarakat Islam dan juga perkembangan pendidikan di Malaysia. MUNSYI berpendapat semua artikel berkenaan adalah penting selari dengan isu dan perkembangan yang berlaku dewasa ini seperti meluasnya pseudo-history, isu geopolitik, ancaman kepada bahasa kebangsaan dan ajaran sesat.
Copyright (c) 2024 Nazirah Lee https://creativecommons.org/licenses/by-nc-sa/4.0
Transformasi geopolitik Perak: Dinamika persempadanan dari era kesultanan ke pascamerdeka
Kajian ini bertujuan mengupas perkembangan persempadanan Perak sejak diasaskan oleh Sultan Mudzaffar Shah pada 1528, ekoran pengkaji terdahulu kurang memberi perhatian terhadap aspek ini dari abad ke-16 hingga abad ke-20. Objektif kajian ialah menilai perkembangan persempadanan Perak dalam tiga era utama: kesultanan sebelum penjajahan (1528-1874), penjajahan (1874-1957) dan pascamerdeka (1957-kini, 2024). Metodologi kajian digunakan ialah Reka Bentuk Penyelidikan Bawang Saunders, menggabungkan kaedah kuantitatif dengan kualitatif. Dapatan kajian menunjukkan bahawa persempadanan Perak melalui proses perkembangan dan pengecutan dipengaruhi oleh dinamik politik dalaman dan hubungan luar. Kehadiran British pada abad ke-20 memperkukuhkan persempadanan antara Perak dengan Pulau Pinang, Kedah, Kelantan, Pahang, Selangor dan Reman. Persempadanan ini berterusan hingga kini dengan beberapa pindaan, bertujuan meningkatkan kecekapan pentadbiran, pembangunan ekonomi dan sosioekonomi, dan kesejahteraan sosial Perak. Kajian ini memberi perspektif baharu terhadap kesan sejarah persempadanan pembangunan Perak.
Copyright (c) 2024 Ahmad Farhan Abdullah @ Zakaria, Zaidin Mohd Noor https://creativecommons.org/licenses/by-nc-sa/4.0
Perkembangan pendidikan di Malaysia selepas 1969
Kajian ini menghuraikan sejarah pendidikan di Malaysia sejak 1970-1990. Dalam perkembangan sejarah pendidikan, 1970-1990 merupakan era di mana usaha memperkasakan Bahasa Melayu sebagai bahasa kebangsaan berlangsung. Salah satu pendekatannya adalah dengan menjadikan bahasa Melayu sebagai bahasa pengantar di semua sekolah di Malaysia. Kajian dijalankan dengan menggunakan kaedah penyelidikan sejarah. Maklumat yang dibincangkan di dalam kajian ini adalah berdasarkan kepada laporan yang dikeluarkan oleh Kementerian Pelajaran Malaysia dan sumber sekunder yang berkaitan. Maklumat yang terdapat di dalam sumber-sumber yang dirujuk mencadangkan bahawa masalah yang timbul berkaitan Bahasa Melayu diselesaikan melalui pelbagai tindakan yang dirangka dan dijalankan oleh Kementerian Pelajaran Malaysia. Maklumat berhubung isu dan masalah bahasa serta tindakan yang dibuat untuk mengatasinya sepanjang tempoh kajian ini boleh dijadikan sebagai panduan untuk menyelesaikan isu bahasa yang timbul pada hari ini. Jelasnya, isu bahasa yang timbul hari ini boleh diatasi dengan rancangan dan tindakan yang terancang dan sistematik daripada semua pihak yang berkenaan.
Copyright (c) 2024 Rosfazira Rashid https://creativecommons.org/licenses/by-nc-sa/4.0
Ajaran sesat dalam kalangan masyarakat Islam di Pulau Pinang pada 1970-1990
Makalah ini membincangkan ajaran sesat yang muncul dalam sejarah masyarakat Islam di Pulau Pinang sepanjang tahun 1970-1990. Perbincangan ini bertumpu kepada ajaran yang bertentangan dengan al-Quran dan Sunnah dan tindakan yang diambil oleh seperti Majlis Agama Islam Negeri Pulau Pinang (MAINPP). Kajian ini dijalankan berasaskan kepada metodologi kajian sejarah. Sehubungan itu, perbincangan yang dikemukakan adalah hasil daripada analisis kepada sumber primer dan sumber sekunder. Sumber primer yang digunakan adalah fail pentadbiran dan dokumen undang-undang. Hasil kajian mendapati ajaran sesat di Pulau Pinang mempunyai ciri yang jelas bertentangan dengan Islam, disebarkan secara tersembunyi dan menarik pengikut yang mempunyai pemahaman agama Islam yang cetek. Tindakan untuk membendung masalah ajaran sesat ini dilaksanakan oleh MAINPP, namun hukumannya adalah ringan. Penelitian terhadap sejarah kemunculan ajaran sesat diharap memberikan maklumat penting tentang ancaman kepada agama Islam dan sejauhmana kesannya kepada masyarakat Islam dari semasa ke semasa. Ciri-ciri ajaran sesat yang dibincangkan di dalam makalah berpotensi menganggu kestabilan sosial masyarakat Islam.
Copyright (c) 2024 Muhammad Iqbal Bin Mansor https://creativecommons.org/licenses/by-nc-sa/4.0
MUNSYI Jurnal Pengajian Sejarah keluaran Jun 2024 mengandungi lima artikel yang mempunyai bidang sejarah yang berbeza.
Keluaran Disember 2023 menumpukan kepada isu berkaitan perkembangan semasa dan isu intelektual yang dibincangkan di dalam persidangan kebangsaan Sejarah dan budaya masyarakat Madani yang dianjurkan oleh Jabatan Sejarah pada November 2023. Secara umumnya, kerangka Malaysia Madani diketengahkan sebagai usaha bagi memastikan kewujudan masyarakat maju dan bertamadun di negara ini.
Pengurusan Banjir di daerah Timur Laut Pulau Pinang, 1957 - 1977
Makalah ini bertujuan membincangkan mengenai masalah banjir yang berlaku di Daerah Timur Laut (DTL) Pulau Pinang dan tindakan yang diambil oleh jabatan yang bertanggungjawab bagi mengatasinya sepanjang tempoh kajian Maklumat yang dibentangkan dalam makalah ini berasaskan kepada sumber primer dan sekunder. Analisis kepada sumber primer seperti surat rasmi kerajaan, fail, laporan minit mesyuarat serta laporan akhbar dilakukan berasaskan kepada metodologi penyelidikan sejarah. Kajian mendapati kejadian banjir di DTL menjejaskan kehidupan penduduk setempat. Namun, kerjasama bekerjasama secara kolektif antara Majlis Bandaraya Pulau Pinang Kerajaan Negeri, Jabatan Perparitan, Jabatan Pengairan dan beberapa Jabatan telah berjaya mengatasinya dengan berkesan dalam tempoh kajian ini. dan secara tidak langsung dapat mengurangkan masalah banjir. Perbincangan di dalam makalah ini memperlihatkan kejayaan untuk mengatasi masalah banjir yang membebankan penduduk yang terlibat. Ia diharap boleh memberikan gambaran, panduan dan iktibar kepada perancangan dan usaha untuk mengatasi masalah banjir yang berlaku berulang kali di negara ini.
Copyright (c) 2024 Noorkiah binti Kamarudin https://creativecommons.org/licenses/by-nc-sa/4.0
Sungai Bernam dalam Konflik Sempadan Perak dan Selangor pada Abad Ke-19
Sehingga abad ke-19, Sungai Bernam merupakan jalan pedagangan penting dalam perkembangan ekonomi Negeri-negeri Melayu, khususnya Perak, Selangor dan Pahang. Justeru, kajian ini bertujuan untuk menghuraikan kedudukan Sungai Bernam dalam hubungan Perak dan Selangor khususnya pada abad ke-19. Lembah Bernam kaya dengan hasil bijih timah menjadi tumpuan Negeri-negeri Melayu dan kuasa luar seperti Siam dan British. Konflik sempadan yang tercetus di antara Perak dan Selangor pada suku awal abad ke-19 menjadikan Sungai Bernam sebagai kawasan penting dalam menentukan sempadan di antara dua negeri tersebut. Kajian berhubung isu sempadan di Sungai Bernam ini dijalankan berpandukan metodologi penyelidikan sejarah. Ia menggunakan sumber primer seperti dokumen dan surat-surat rasmi dalam Selangor Secretariat Files, perjanjian-perjanjian rasmi antara pihak British dengan Negeri-negeri Melayu, Riwayat Tanjong Malim dan sumber sekunder berkaitan. Maklumat yang diperolehi daripada sumber yang dirujuk memperlihatkan pemahaman konsep sempadan Negeri-negeri Melayu tradisional yang berasaskan bidang kuasa pemerintah. Justeru Sungai Bernam sering bertukar tangan sehingga British melaksanakan percaturan politik demi kepentingan ekonominya di rantau ini. Makalah ini menggambarkan dengan mendalam tentang peranan Sungai Bernam dalam sejarah hubungan di antara negeri Perak dan Selangor pada abad ke-19. Secara keseluruhannya, kajian ini menunjukkan konflik sempadan menjadi Sungai Bernam sebagai kawasan yang penting dalam percaturan politik British dan Siam di rantau ini.
Copyright (c) 2024 Ahmad Faizal Basir https://creativecommons.org/licenses/by-nc-sa/4.0
Keterangan lisan dan banding silang: Penelitian terhadap sumber sejarah konflik etnik Melayu-Cina, 1945-1955
Makalah ini membincangkan mengenai keterangan lisan sebagai sumber sejarah yang penting dalam meneliti sejarah konflik Melayu-Cina yang tercetus selepas pendudukan Jepun di Tanah Melayu. Umum mengetahui bahawa masyarakat Melayu terkenal dan kaya dengan peradaban serta tradisi lisan yang sudah sebati dan diwarisi sejak turun-temurun. Malaysia telah melewati evolusi sejarah bermula dengan penjajahan kuasa luar sehingga negara mencapai kemerdekaan pada 31 Ogos 1957. Pelbagai dimensi baharu dan penting perlu digarap serta diteliti bagi mendapatkan penceritaan saksi proto dan maklumat yang sahih. Pendudukan Jepun di Tanah Melayu dan kezaliman komunis telah menimbulkan impak keruncingan hubungan kaum di antara orang Melayu dan Cina. Hal yang demikian diterjemahkan dalam bentuk pergaduhan. Dalam usaha meneliti kesemua peristiwa tersebut, masih kedapatan ruang kosong yang boleh ditampung dengan penggunaan keterangan lisan. Penggunaan keterangan lisan memberikan cabaran yang tersendiri dalam mengenal pasti kesahihan sesuatu peristiwa. Kesemua dapatan kajian yang diperoleh perlu di banding silang dengan rekod dan data-data yang lebih berautoriti. Perbincangan artikel ini menggunakan pendekatan sejarah yang merujuk kepada sumber primer meliputi Rekod Pejabat Kolonial dan dokumen sekunder yang lain. Bagi mengisi ruang kosong dalam penulisan, wawancara bersama informan terpilih telah digunakan. Hasil kajian mendapati bahawa keterangan lisan dan maklumat yang diperoleh dalam menghasilkan penulisan sejarah perlu dibanding silang dengan sumber lain bagi mengukuhkan dapatan serta menghasilkan penulisan yang lebih berautoriti.
Copyright (c) 2024 Mohamed Ali Haniffa, Mohd Kasri Saidon, Zolkefli Bahador, Ishak Saat https://creativecommons.org/licenses/by-nc-sa/4.0
Position of Malay language in three early Malay kingdoms: A Preliminary Study
This article seeks to provide an overview of the position of the Malay language in three Malay Kingdoms: Srivijaya, Majapahit, and Malacca. The purpose is to demonstrate how the Malay language played a significant role as the region's lingua franca. As a preliminary investigation, this article draws on secondary sources from the National Archives of Malaysia and Sultan Idris Education University libraries. The information in this paper delivers insight into the topic's background. It also offers basic information obtained from earlier research and contributes to a thorough knowledge of the situation of Malay language during the period of investigation.
Copyright (c) 2024 Munaliza Zailan, Khairi Ariffin https://creativecommons.org/licenses/by-nc-sa/4.0
Pelaksanaan Kurikulum dalam Meningkatkan Persepsi Nilai Patriotisme. Satu Tinjauan di Malaysia dan Indonesia
Pembangunan kualiti pendidikan merupakan imej kepada negara. Mengambil kira hal itu, Malaysia dan Indonesia antara negara yang menekankan nilai patriotisme dalam konteks kurikulum Sejarah untuk membangunkan kualiti pendidikan di negara masing-masing. Oleh itu, kajian ini bertujuan meninjau pelaksanaan pengajaran dan pembelajaran Sejarah di Selangor, Malaysia dan di Bandung, Indonesia daripada perspektif pelajar. Penilaian terhadap aspek pelaksanaan pengajaran Sejarah efektif ditinjau bagi meningkatkan nilai patriotisme juga dinilai berdasarkan perspektif pelajar. Kajian ini berbentuk tinjauan menggunakan soal selidik dan melibatkan sampel seramai 1200 pelajar yang dipilih secara rawak berstrata di Malaysia dan di Indonesia. Hasil kajian menunjukkan keseluruhan item berada pada tahap kebolehpercayaan tinggi. Keseluruhan dapatan bagi perspektif pelajar menunjukkan aspek patriotisme adalah mencapai tahap yang tinggi di kedua negara tersebut. Manakala analisis Ujian-t bagi aspek patriotisme berdasarkan jantina menunjukkan tidak terdapat perbezaan yang signifikan di Malaysia berbanding di Indonesia iaitu terdapat perbezaan yang signifikan. Bagi analisis regrasi berganda pula menunjukkan penilaian pelajar terhadap pelaksanaan pengajaran dan pembelajaran Sejarah guru merupakan faktor yang memberi sumbangan signifikan terhadap patriotisme di Malaysia dan di Indonesia. Implikasi kajian menunjukkan guru Sejarah di Malaysia perlu mengaplikasi pendekatan dan sumber yang lebih efektif bagi merangsang minat dan keberkesanan dalam meningkatkan amalan nilai patriotisme.
Copyright (c) 2024 Asmahani Muhthar, Md Hafis Khairuddin https://creativecommons.org/licenses/by-nc-sa/4.0
Koleksi Surat Persendirian Zainal Abidin Bin Ahmad (Za’ba) Dalam Simpanan Arkib Negara Malaysia
Makalah ini membincangkan tentang ketokohan Zainal Abidin Ahmad (Za’ba) dan koleksi surat persendirian beliau di Arkib Negara Malaysia (ANM). Koleksi ini dikenalis sebagai Surat Persendirian Za’ba (SP18). Perbincangan dibahagikan kepada dua bahagian (i) Pemikiran dan kepercayaan Za’ba (ii) Koleksi Surat Persendirian Za’ba yang terdapat di Arkib Negara Malaysia (SP18). Tumpuan utama adalah untuk mempersembahkan idea dan pemikiran Za’ba yang diterjemahkan di dalam penulisannya serta sumber sejarah yang boleh diakses oleh masyarakat awam dalam koleksi SP18. Pendeta Za’ba, atau Zainal Abidin bin Ahmad, merupakan seorang cendekiawan Melayu yang dikenali sebagai tokoh serba boleh dalam bidang bahasa, sastera, falsafah, politik, agama, dan pemikiran ekonomi. SP18 terdiri daripada 9,850 unit bahan dan ia termasuklah surat-menyurat, surat khabar dan majalah, terbitan, bahan pandang dengar, manuskrip, hasil penulisan, dan banyak lagi. Koleksi SP18 yang disimpan di Arkib Negara Malaysia merupakan aset berharga kerana ia merupakan sumber sejarah yang mendedahkan kepada pengkaji tentang pemikiran dan pandangan Za’ba berhubung isu yang diulasnya. Selama hampir 40 tahun, Za’ba aktif dalam penulisan dan penterjemahan, serta menjadi penulis rencana dan esei yang menggambarkan pemikiran dan pandangan beliau terhadap politik, ekonomi, agama, kemasyarakatan, bahasa, dan sastera. Pandangan Za’ba mendahului zamannya kerana membawa kesedaran bukan hanya kepada isu semasa tetapi juga isu-isu penting pada masa hadapan. Justeru, SP18 dijadikan sumber utama dalam kajian bagi para akademik dan banyak hasil kajian dan artikel dihasilkan berdasarkan koleksi surat persendirian berkenaan. Pemikiran Za’ba memberi dorongan kepada kemajuan bangsa dan negara Malaysia. Makalah ini membincangkan sumbangan Za’ba dan koleksi SP18 kepada masyarakat umum. Perbincangannya diharap akan menggalakkan kajian dalam pelbagai topik seperti karakteristik dan psikologi, kebudayaan Melayu, keibubapaan, kewartawanan, dan ketokohan dalam keagamaan. Ini kerana pemahaman tentang warisan intelektual Za’ba mendorong generasi masa kini untuk menghargai dan memahami peranan beliau dalam membentuk perkembangan sosial dan intelektual negara.
Copyright (c) 2024 Siti Hawiyah Manan https://creativecommons.org/licenses/by-nc-sa/4.0
Tembikar tanah sebagai barang perdagangan dan pencapaian teknologi masyarakat prasejarah
Tembikar tanah merupakan antara artifak yang biasa ditemui di tapak-tapak kajian arkeologi terutamanya tapak yang dilakukan ekskavasi arkeologi. Kebanyakan tembikar tanah ini dijumpai dalam bentuk pecahan dan amat sukat untuk menjumpai tembikar tanah yang lengkap dan masih utuh. Tembikar tanah merupakan artifak yang boleh dikatakan sezaman dengan budaya Neolitik, kerana budaya Neolitik telah menunjukkan masyarakatnya pada waktu itu telah mula tinggal di sesebuah kawasan dan tidak lagi berpindah randah seperti masyarakat sebelumnya. Terdapat beberapa pandangan pengkaji terdahulu yang menyatakan tembikar tanah merupakan bukti pemikiran berteknologi masyarakat Neolitik ini. Tembikar tanah boleh jadi dibuat di kawasan yang ditemui artifak tersebut dan boleh juga dibawa dari luar melalui urusan perdagangan antara masyarakat pedalaman dengan masyarakat pesisir. Bagi mengetahui sama ada tembikar tanah itu dibawa dari luar atau dibuat di kawasan tersebut, analisis secara saintifik digunakan bagi menilai sama ada tembikar yang dibuat dengan menggunakan tanah liat tempatan atau tanah liat luar. Kaedah sinar-x terbelau (X-ray diffraction) dan pendarkilau sinar-x (X-ray fluorescence) digunakan untuk mendapatkan kandungan mineral dan kandungan unsur utama serta unsur surih kandungan tembikar. Selain daripada kaedah secara radas makmal, kajian kepustakaan juga digunakan dengan mengumpulkan beberapa penulisan berkenaan kajian yang telah dilakukan oleh penyelidik lampau. Jika tanah liat di kawasan berhampiran digunakan, jelaslah ianya dibuat di kawasan tersebut oleh masyarakat itu, manakala jika sumber tanah liat lain membuktikan wujudnya urusan perdagangan antara masyarakat setempat dengan masyarakat luar terutamanya masyarakat pesisir.
Copyright (c) 2024 Muhamad Shafiq Mohd Ali, Yunus Sauman, Zuliskandar Ramli https://creativecommons.org/licenses/by-nc-sa/4.0
Ulasan Buku; Diari Seorang Kelana Catatan Sebenar Survivor Landasan Kereta Api Maut
Artikel ini berkisar tentang kehidupan seorang buruh Jalan Kereta Api bernama Maut Halimi Ibrahim. Beliau menjalani hidupnya sebagai seorang yang lahir dalam keluarga yang daif. Sikap dan semangat beliau yang ingin membantu meringankan beban keluarganya memaksa beliau untuk mencari nafkah dan kerja di merata tempat sehingga akhirnya beliau terpedaya dengan kempen yang ditawarkan oleh tentera Jepun dalam pembinaan landasan kereta api Thailand-Burma. Pelbagai rintangan dugaan serta penindasan yang terpaksa dihadapi beliau demi meneruskan hidupnya.
Copyright (c) 2024 Hafidz Yunus https://creativecommons.org/licenses/by-nc-sa/4.0
Teknologi Kecerdasan Buatan dalam Proses Perancangan dan Pengajaran Guru Sejarah
Transformasi pendidikan pada abad ke-21 menekankan penggunaan teknologi sebagai pasak perantaraan dalam mencapai keberhasilan pengajaran dan pembelajaran (PdP). Teknologi kecerdasan buatan atau dikenali sebagai Artificial Intelligence (AI) sedang digunakan dengan meluas dalam dunia pendidikan, sejajar dengan perkembangan Revolusi Industri (RI) 4.0. Teknologi kecerdasan buatan ini sesuai untuk diintegrasikan dalam bidang pendidikan yang melibatkan proses perancangan dan pengajaran guru di peringkat rendah mahupun di peringkat menengah. Makalah ini menggariskan keperluan penggunaan AI dalam membantu memudahkan proses perancangan dan pengajaran guru sejarah di sekolah. Ia turut memberi fokus kepada satu aplikasi AI yang dikenali sebagai ChatGPT (Chat Generative Pre-Trained Transformer) yang bertindak sebagai sebuah model bahasa generatif. Kajian ini menggunakan pendekatan kualitatif melalui pembacaan yang mendalam terhadap bahan literatur yang relevan serta analisis terhadap penggunaan aplikasi kecerdasan buatan iaitu ChatGPT. Penggunaan AI dalam pendidikan berfungsi sebagai perantara yang mampu memudahkan proses perancangan mahupun pengajaran guru. Namun begitu kajian ini mendapati AI disepadukan dengan baik. Ringkasnya, guru perlu menggunakan kepakaran dan kemahiran bagi mencapai objektif pembelajaran yang ditetapkan. Pengintegrasian teknologi kecerdasan buatan seperti ChatGPT dengan teknologi sedia ada juga secara tidak langsung dapat menjadi pemudahcara bagi penghasilan bahan bantu mengajar yang bersifat kreatif serta bervariasi.
Copyright (c) 2024 Nur Hafizah Alimunir https://creativecommons.org/licenses/by-nc-sa/4.0
Artikel ini membincangkan latar belakang kepimpinan politik dan konsep kepimpinan politik Tengku Razaleigh Hamzah. Topik perbincangan meliputi enam era pemerintahan perdana Menteri di Malaysia bermula dari era Tunku Abdul Rahman (Tunku) sehinggalah era Datuk Seri Mohd Najib, Perdana Menteri Malaysia yang ke enam. Kajian ini dijalankan dengan menggunakan sumber sekunder yang diterbitkan dan juga tidak diterbitkan. Penilaian terhadap pendekatan Tengku Razaleigh sepanjang 1957-2018 membolehkan pembaca memahami apakah ideologi kepimpinan politik pentadbiran yang beliau cita-citakan. Kajian ini mendapati bahawa model politik pentadbiran dan konsep kepimpinan Tengku Razaleigh mempunyai persamaan dengan idea Hume. Ia tidak bersifat rigid namun tujuan politiknya kekal sama. Walaupun perbincangan di dalam artikel ini berfokus kepada Tengku Razaleigh, namun ia memberikan maklumat berhubung sejarah politik di Malaysia sejak 1957 sehingga 2018.
Copyright (c) 2024 Mustafa Ahmad https://creativecommons.org/licenses/by-nc-sa/4.0
Sejarah tingkatan empat dengan pendekatan Lesson Study reflektif
Kertas kerja ini membincangkan pelaksanaan Lesson Study Reflektif bagi subjek Sejarah di sebuah sekolah di Kuala Lumpur yang merangkumi proses merancang pengajaran, melaksanakan pembelajaran, dan refleksi berkumpulan. Ini termasuk juga butiran tentang mesyuarat sebelum dan selepas Lesson Study yang diadakan, perancangan serta pengimplementasian Open Class Research. Para guru yang terlibat ditemu bual untuk mendapatkan pandangan mereka terhadap pendekatan pembelajaran yang dijalankan selama hampir empat bulan. Selain itu, kaedah pemerhatian juga dilakukan terhadap murid-murid yang terlibat dan proses Pembelajaran dan Pemudahcaraan (PdPc) untuk mendapatkan maklumat. Tujuan pengaplikasian dan merekodkan Lesson Study Reflektif adalah untuk menyebarkan amalan kerjasama guru dari proses perancangan sehinggalah kepada penghasilan rekod bertulis yang dapat membantu mereka dan para pendidik yang lain untuk dijadikan sebagai sumber yang membantu pengajaran mereka. Di samping itu, laporan Lesson Study Reflektif ini juga dapat menjadi rangka kerja sokongan untuk menjalankan Lesson Study yang baharu dan juga kajian pendidikan yang lain. Hasil pelaksananaan pendekatan ini menunjukkan bahawa kolaborasi antara guru dalam melaksanakan Lesson Study Reflektif dapat membawa kepada pelbagai aktiviti pengajaran yang berbeza yang dapat meningkatkan pemahaman murid. Aktiviti yang dipilih sepanjang melaksanakan sembilan waktu PdPc dalam bab ini juga didapati bersesuaian dengan tahap kebolehan murid serta dapat membuatkan mereka menumpukan perhatian yang lebih dalam kelas. Refleksi berkumpulan yang dijalankan bersama-sama dengan guru pemerhati bagi Open Class Research membantu guru membincangkan masalah-masalah pembelajaran dengan adanya perkongsian maklumat dan cadangan. Penulisan ini diharap dapat membantu para guru, pihak pentadbir, ibu-bapa serta orang awam mendapatkan gambaran sebenar proses pembelajaran di dalam kelas dan membuka ruang bagi pemerkasaan pengajaran subjek sejarah di Malaysia.
Copyright (c) 2024 Santiya Parthippen https://creativecommons.org/licenses/by-nc-sa/4.0